“The Batman” Menghampiri AS$600 Juta Seluruh Dunia, “Jujutsu Kaisen 0” Sukses Di Pasaran Antarabangsa
Filem The Batman arahan Matt Reeves terus mendominasi carta box office domestik AS dan antarabangsa. Sejak ditayangkan pada 3 Mac yang lalu, The Batman telah mengumpul AS$301 juta dolar di pasaran domestik AS, menjadi filem kedua di era pandemik yang berjaya melepasi angka AS$300 juta dolar di pasaran AS selepas Spider-Man: No Way Home. Dipasaran antarabangsa, kutipan terkumpul The Batman kini mencecah AS$298 juta dolar, dengan UK menjadi penyumbang terbesar kutipan tiket sebanyak AS$17.9 juta, diikuti China, yang mengutip AS$12.1 juta sejak ia ditayangkan pada 18 Mac yang lalu.  Sementara itu, filem anime Jujutsu Kaisen 0 menunjukkan prestasi yang cukup baik di beberapa pasaran antarabangsa. Jujutsu Kaisen 0 telah ditayangkan di pasaran Malaysia pada 10 Mac yang lalu, dan menguasai carta box office tempatan pada minggu pertama tayangannya di sini.  Sejak ditayangkan di luar pasaran Jepun, bermula Februari yang lalu di Korea Selatan, Jujutsu Kaisen 0 telah mengumpul kutipan box office sebanyak AS$129 juta seluruh dunia.  Untuk lain-lain filem, Spider-Man: No Way Home tidak menunjukkan peningkatan jualan tiket sejak kebelakangan ini, lebih-lebih lagi selepas pelancaran versi digital pada 15 Mac yang lalu. Filem terbaru trilogi Spider-Man Tom Holland itu telah mengumpul kutipan sebanyak AS$1.88 billion seluruh dunia.  Satu lagi filem blockbuster lakonan Tom Holland, Uncharted, menambah kutipan tiket sebanyak AS$8 juta pada minggu kelima tayangannya. Kutipan terkumpul filem adaptasi permainan video itu kini mencecah AS$337.3 juta seluruh dunia.